Slovakia Summit 2005

Slovakia Summit 2005 alebo Bratislavský samit roku 2005 bolo stretnutie prezidenta USA George W. Busha a prezidenta Ruska Vladimira Putina v Bratislave. Uskutočnilo sa počas 23. až 25. februára 2005. Bola to prvá návšteva úradujúceho prezidenta USA na Slovensku.

Ďalšími účastníkmi stretnutia boli ministerka zahraničných vecí USA Condoleezza Riceová a minister zahraničných vecí Ruskej federácie Sergej Lavrov, ako aj prvé dámy oboch krajín, Laura Bushová a Ľudmila Putinová.

Bushova európska cesta pred samitom 
Pred samitom Bush pricestoval do Bruselu a stretol sa s niektorými európskymi lídrami a predstaviteľmi Európskej únie a NATO, vrátane Tonyho Blaira, Silvia Berlusconiho, Jacquesa Chiraca, a Javiera Solanu. Tiež sa stretol s Viktorom Juščenkom, novým prezidentom Ukrajiny, a vystúpil s prejavom vykresľujúcim jeho politiku zameranú na občanov Európy. Potom odcestoval do Frankfurtu a stretol sa s Gerhardom Schröderom. Dodatočne Condoleezza Riceová strávila týždeň v európskych hlavných mestách.

Samit 
Bush mal naplánované stretnutia so slovenskými lídrami vrátane prezidenta Ivana Gašparoviča, premiéra Mikuláša Dzurindu a predsedu Národnej rady SR Pavla Hrušovského. 24. februára Bush vystúpil s prejavom na Hviezdoslavovom námestí v Bratislave.

Témy diskusie na samite boli oficiálne súkromné, ale očakávalo sa, že obsiahnú Severnú Kóreu a jej nukleárny program, Izraelsko-palestínsky konflikt, situáciu v Iraku, Libanone a v Sýrii, a ruskú politiku. Jedným z predmetov samitu bolo zlepšenie vzájomných vzťahov medzi USA a Európou. Obzvlášť, keď je Slovensko spojencom USA v Irackom konflikte a pripojilo vojakov ku Coalition of the willing.

Obe prvé dámy navštívili známy Primaciálny palác. Prvá dáma USA otvorila oddelenie Univerzitnej knižnice v Bratislave (ktorá bola v tom čase zreštaurovaná) venované americkej literatúre a jazyku. O deň neskôr prvá dáma Ruska otvorila podobné oddelenie pre ruskú literatúru v tej istej knižnici.

V spojení so samitom sa konala v Bratislave konferencia  nazvaná „A New Quest for Democracy“ prostredníctvom Marshall Fund spolu so slovenskými partnermi.

Neoficiálny program 
 23. február
 19:00 – George Bush pristane na letisku M. R. Štefánika
 24. február
 9:00 – G. Bush v Prezidentskom paláci
 10:00 – G. Bush na Úrade vlády Slovenskej republiky
 14:00 – Príhovor G. Busha na Hviezdoslavovom námestí pred Slovenským národným divadlom alebo v Redute (podľa počasia)
 čas neznámy – Vladimir Putin pristane na letisku M. R. Štefánika
 15:00 – V. Putin a G. Bush na Bratislavskom hrade
 čas neznámy – George Bush odletí z letiska M. R. Štefánika
 25. február
 9:30 – V. Putin na Slavíne
 10:00 – V. Putin v Národnej rade Slovenskej republiky
 11:15 – V. Putin na Úrade vlády Slovenskej republiky
 12:40 – V. Putin v Prezidentskom paláci
 16:00 – V. Putin odletí z letiska M. R. Štefánika

Bezpečnosť 
Vrcholným záujmom bola bezpečnosť všetkých účastníkov samitu. Ozbrojené sily Slovenskej republiky a vláda Slovenskej republiky poskytli svoje plné zdroje na zabezpečenie každého jednotlivca. Medzi nasadenými bolo:
 5 000 policajtov
 400 vojakov
 SA-10 Grumble – protilietadlový raketový systém v pohotovosti
 chemické laboratórium – pripravené pre prípad chemického útoku
 permanentný dohľad nad vzdušným priestorom nad Bratislavou stíhačkami MiG-29
 slovenská vláda pripravila zákon, podľa ktorého môže minister obrany schváliť zostrelenie civilného lietadla

Spoločné bezpečnostné opatrenia 
 viac bezpečnostných kontrol na letisku M. R. Štefánika v Bratislave
 dopravné obmedzenia; hraničný prejazd nákladných vozidiel nad 3,5 tony zakázaný od stredy do piatku
 Bratislava pozostáva z troch bezpečnostných zón (Bratislavský hrad, Hviezdoslavovo námestie, prezidentský palác), každá rozdelená do troch okruhov (žltý – priestor pod dohľadom, zelený – priestor pod prísnym dohľadom, červený – neprístupný priestor)

Referencie

Externé odkazy 
 Slovakia Summit - oficiálna stránka stretnutia v troch jazykoch

Politika na Slovensku
2005 na Slovensku